

**Előterjesztés parkolóhelyek ideiglenes és kizárólagos használatba adására**

**a Markhot Ferenc Kórház és Rendelőintézet részére**

**a Knézich Károly utcában (VGB, Kgy)**

Tisztelt Közgyűlés!

A Markhot Ferenc Kórház mindent megtesz a betegek igényeinek kiszolgálásra a koronavírus járvány idején is. A vírusjárvány miatti kötelező óvintézkedések érvényesítése miatt csak a szabályoknak megfelelően engedhetik be a betegeket az intézményekbe, ami többek számára a bejárat előtti területen kényszerű várakozást eredményez. Annak érdekében, hogy a várakozás minél biztonságosabb és komfortosabb formában történjen, folyamatban van egy ideiglenes, fedett és védett várakozó tér kialakítása kórház két leggyakrabban használt bejáratánál.

Ez a terület egyben a betegeket szállító járművek (mentők, betegszállító szolgálatok,  
önkormányzatok) parkoló helye is. Készülve az egyre emelkedő betegszámra a betegek és az autók várakozási területét ketté szeretnék választani. A mentők és betegszállító járművek számára a bejáratokhoz szintén közeli parkolóhelyek ideiglenes kialakítása válik ezzel szükségessé.

Ennek érdekében a Fidesz-KDNP egri képviselőcsoportjaként kezdeményezzük, hogy az Önkormányzat adjon ideiglenes és kizárólagos használatra hat parkolóhelyet a kórház részére. Ezzel megoldódna a betegek biztonságos várakozása, és a gépjárművel szállított betegek kényelmes ki- és beszállása is biztosított lenne.

Eger, 2020. szeptember 17.

Oroján Sándor

képviselő

Fidesz-KDNP frakció

vezetője

**Határozati javaslat:**

Eger Megyei Jogú Város Közgyűlése kizárólagos használatba ad a Kénzich Károly utcának a Markhot Ferenc Kórház felőli oldalán hat parkolóhelyet a Markhot Ferenc Kórház számára 2020. december 31-ig, amely a kórház kérésére közgyűlési döntés által később meghosszabbítható.

**Felelős:** Mirkóczki Ádám polgármester

Határidő: azonnal